
Dette er en oppdiktet fortelling. Alle eventuelle likheter med virkeligheten er tilfeldige. Kirken i Fjågesund ble bygget i 1916, og før 1997 ble bygget titulert som kapell. Men for at det skal passe inn i min historie, har jeg tatt meg den frihet å si at det ble bygget en kirke i Fjågesund i 1894. Jeg har også latt Dalen Hotel åpne en drøy måned tidligere i serien enn i virkeligheten.

Viktige personer i bok 8

Kløvertun

Helene Helland (20), odelsjente og syerske, forlovet med lensmann Einar Erdal

Sara Helland (12), Helenes yngste søster

Lovisa Helland, Helenes mor, syerske

Baard Helland, Helenes far, tidligere skogsarbeider

Truls, dreng

Bekkeli

Natalie Gran (17), Helenes lillesøster, mor til Lars

Petter Gran, gift med Natalie, Ulvars bror

Granlia

Gunnar og Elna Gran, bonde og skogsarbeider, og hans hustru

Ulvar Gran, odelsgutt, Petters bror

Petra Gran, Ulvars hustru, de har datteren Sigrid

Hasselgården 

Olav og Beata Bjerke, bygdas storbonde og forretningsmann, og hans hustru

Simen Bjerke, odelsgutt

Theodora Schølberg, eldre søster til Beata Bjerke, fra Seljord

Andrine Olesen (19), tjenestejente, fra husmannsplassen Brattlia

Falk Eriksen, dreng, kjæreste med Oda

Elstad – doktorgården

William Saastad, doktorsønn og lege, far til Mikal (6)

Frida Torp, gift med William

Hedvig Løberg, tjenestejente på gården

Lundetun – presteboligen

Isak Davidsen, prest i Fjågesund, forlovet med Elise

Elise Helland, Helenes søster, tjenestejente hos presten

Nilsine Hansen, kokke, mor til Mina

Hilde, tjenestejente

Husmannsplassen Brattlia

Ole Olesen, enkemann, husmann og spillemann. Far til Andrine og Johanne (12)

Elistua

Laura Karlson, enke, mor til Gabriel og Dina (15)

Andre personer

Einar Erdal, Helenes forlovede, lensmann i Kviteseid

Lindy Erdal, Einars søster, fra Fyresdal

Gabriel Vik, Helenes tidligere kjæreste, bor og arbeider i Skien

Karoline Larsen (21), Gabriels venninne, arbeider i farens konfeksjonsforretning i Skien

Nora, tjenestejente i lensmannsgården

Jens Våge, driver bygdas krambu og postkontor, leier ut værelser til reisende

Oda Våge (20), Jens’ datter og Helenes venninne

Alma Einersen, Helenes tante fra Skien, syerske

Anton Sivertsen, pensjonert lensmann, gift med Mathilda

Bertin og Kirsten Lunde, fra gården Høvrebakken. De har datteren Siri og sønnene Birk, Torkel og Peder

Løvås-brødrene Kasper, Syver og Brage




Slik sluttet forrige bok,
Mellom to menn:

Helene vendte ansiktet mot vinduet. Store, tunge skyer viste seg på himmelen. De bar bud om regn. Hun lukket dagboka og krøp opp i senga. Elise lå med ryggen til og hadde visst sovnet. På nattbordet, ved siden av senga hennes, lå en bok. Den var sammenslått, og et pent bokmerke lå presset inn mellom to sider. Boka var en gave fra Isak. De delte interessen for bøker, de to.

Helene ble liggende og tenke på hvorfor Einar hadde vært på Granlia og hentet Ulvar. Hva hadde han gjort? Nå ville i alle fall ryktet spre seg i bygda om hendelsen, like fort som en epidemi, tenkte hun. Brått pisket regnet mot ruta, og hun krøp lenger ned i senga, lukket øynene og var i ferd med å sovne da hun hørte det knirke i døra.

– Kan jeg sove her hos deg, Helene? spurte Sara lavt. Hun kom tassende barbeint over gulvet. – Far vekket meg. Han har krøpet opp trappa og kommet seg inn til mor. Jeg tror han har drukket brennevin. Det stinker ute i gangen.

Helene slo dyna til side. – Selvsagt kan du få ligge her.

Sara la seg i senga hennes. – Hvorfor tror du far vil inn på soveværelset til mor, Helene? hvisket hun. – Han pleier da å sove nede i kammerset.

Helene bredte godt om søsteren. – Så har han sikkert glemt å si noe til henne, noe som ikke kan vente til i morgen. Sov godt, Sara.

– God natt, Helene, mumlet Sara, lukket øynene og la hånda  mot Helenes skulder.

Etter noen minutter omfavnet søvnen henne, og snart sov Helene dypt. En stund senere våknet hun brått da hun hørte en lyd fra gangen. Et svakt dunk, som om noe falt i gulvet. Så ble det stille igjen. Tankene føltes langsomme og tunge, og søvnen trakk fremdeles i henne. Hun tenkte at lyden hun hadde hørt, sikkert bare var faren som skulle nedunder igjen for å legge seg i kammerset. Men i neste øyeblikk hørte hun et rabalder uten like, etterfulgt av morens skrik.

– Hva er det som skjer? spurte Elise forskrekket og satte seg opp i senga. Hun gned seg i øynene og stirret mot døra mens hun fikk tent lyset på nattbordet.

– Jeg vet ikke, sa Helene, kløv over Sara og steg ut av senga. Hun skyndte seg mot døra, åpnet den og gikk ut i gangen. På bare føtter tasset hun bort til trappa mens gulvbordene knirket under henne. Hun holdt seg i gelenderet og kikket ned. På gulvet nedenfor trappa lå faren helt stille mens moren ristet fortvilet i ham.

Helene ble stående som fastfrosset i noen sekunder. Bak seg hørte hun at Elise og Sara kom hastende. Hun skyndte seg ned trappa og sank ned på kne ved siden av faren.

– Far! Helene kunne se at det var blod i munnvikene hans. Hun ristet faren i skulderen mens panikken grep henne, men han leet ikke på seg. Hjertet dunket hardt og fort i brystet, og hun ba en stille bønn.

Kjære Gud, ikke la far være død.

Fjågesund, begynnelsen av august 1895

– Far? sa Helene og kjente hjertet hamre som besatt. Hun bøyde seg frem og la to fingre mot halsen, og deretter la hun håndflaten mot munnen hans for å kjenne om han pustet.

Elise var kommet ned trappa. Nå tok hun seg til ansiktet og stirret storøyd på faren.

– Herregud! utbrøt hun.

– Han puster ikke, sa Helene med gråten i halsen mens hun forsøkte ikke å få panikk. Brått oppdaget hun at det var blod på hånda hennes og en mørk blodflekk ved farens hode.

– Gud allmektige! utbrøt Lovisa. Ordene kom som et hulk mens hun tumlet bakover. Hun ble stående med ryggen mot veggen og nistirre på ektemannen.

Helene lukket øynene litt for å hente seg inn. I flere sekunder var det som om tiden sto stille. Gråten presset seg opp i halsen, men hun tvang den tilbake.

– Helene … Elise grep henne varsomt i armen og forsøkte å dra henne opp. – Er far død?

Nei! tenkte hun. Faren kunne da ikke være død! Men da hun kastet et nytt blikk på ham, gikk det opp for henne. Faren lå der med nakken i en unaturlig stilling. – Ja, han er nok død, sa hun spakt. Tungt og skjelvende kom hun seg på beina. Hun trakk pusten dypt og samlet seg. Det hang ei lampe på veggen, og på en liten hylle lå det fyrstikker. Fort fikk hun lys i lampa, nok til å kaste et svakt lysskjær over den livløse skikkelsen på gulvet.

Et nytt hulk kom fra moren.

– Er far virkelig død? Sara sto midt i trappa.

Helene vendte seg mot lillesøsteren. – Jeg er redd for det. Hun snudde seg mot moren.  – Vi er nødt til å tilkalle doktoren, så vi kan få det endelig bekreftet. Stemmen var grøtete. Hun så på Elise, som nå hadde slått armene om seg selv. – Du må løpe etter Isak, men gi først beskjed til Truls om at han må forte seg og hente doktor Saastad. Han må skrive ut dødsattest og slikt, sa hun og vendte blikket mot moren. – Jeg drar for å melde fra til Natalie og Petter. Petter får hjelpe til med å flytte … far. Hun grep etter kåpa som hang på knaggen, og tok den på seg. Så rakte hun Elises kåpe til henne. – Hørte du hva jeg sa, Elise?

Søsteren nikket med tårevåte øyne. – Ja … jeg må informere Truls og deretter hente Isak.

– Nettopp! Helene vendte seg mot lillesøsteren. – Kom! Hun vinket henne til seg.

– Bli med mor inn på kjøkkenet, du, og bli der til jeg er tilbake. Se til at det er fyr i vedovnen. Helene kastet et blikk bort på Elise, som sto som fastfrosset. – Vi må gå med det samme, Elise, sa hun og gav søsteren et puff som satte fart i henne.

Helene beinfløy over enga så fort hun bare maktet. Skjørtene filtret seg rundt leggene, og støvlene var glatte. Heldigvis var det ikke så mørkt om kvelden nå i august, men regnet hindret sikten noe. Hun bykset over et veltet tre og holdt på å skli i råttent løv, men klarte så vidt å holde seg på beina. En kald trekk snek seg inn under kanten på kåpa. Hun hadde blodsmak i munnen da hun endelig var fremme på Bekkeli. Vinduene var mørke i den vesle stua. Natalie og Petter hadde nok lagt seg. – Åpne! ropte hun og slo med begge knyttnevene mot ytterdøra.

Døra gled opp like etter, og der sto Petter. Han hadde bar overkropp og kun bukser på seg. Håret var bustete, som om han hadde sovet urolig, mens kjevene bar skygger av skjeggstubber. – Er det du, Helene? sa han søvndrukken. – Er det noe som står på?

Helene nikket med tårer i øynene. – Ja, det har hendt noe, sa hun og presset seg forbi ham og inn i gangen.

Petter lukket døra og fikk tent lykta som sto der, mens Helene fikk igjen pusten.

– Helene, hva gjør du her så sent? Natalie dukket opp like bak Petter. Hun smøg seg forbi ham og ble stående med armene i kors over brystet. Hun var iført en nattkjole og et sjal.

– Det har skjedd noe forferdelig. Det er far, sa Helene skjelven i stemmen. – Han har falt ned trappa og ligger død på gulvet!

– Å, herregud! Natalie slo en dirrende hånd for munnen mens de brune øynene ble fylt med tårer. Hånda som la seg over leppene hennes, skalv. – Er det virkelig sant?

Helene så nedslått på søsteren. – Helt sant. Æresord! Jeg våknet av et brak da han falt ned trappa, forklarte hun og fortalte deretter at Elise hadde løpt etter Isak.

– Men hva i all verden hadde far ovenpå å gjøre? spurte Natalie. – Han pleier da ikke å oppholde seg der?

– Neeei … så skulle han vel si noe til mor, sa Helene lavt.

Natalie tok et steg frem og omfavnet henne, og et øyeblikk ble de stående slik.

Petter hadde styrtet inn på kammerset og hentet en trøye, som han nå trakk over hodet. – Jeg skal løpe etter doktor Saastad, sa han.

Helene slapp grepet om søsteren. – Det trenger du ikke. Vi har sendt Truls.

Petter stakk føttene i støvlene. – Jeg følger i hvert fall med deg til Kløvertun, Helene.

– Det er fint, sa hun. – Vi trenger din hjelp til å flytte far.

– Jeg blir også med, sa Natalie fort.

Petter vendte seg mot henne. – Det er best at du blir her. Lars sover og trenger at du er her sammen med ham.

– Petter har rett. Du kan komme til Kløvertun i morgen tidlig, sa Helene og strøk søsteren fort over ryggen.

Natalie nikket. – Da sier vi det sånn, sa hun og strøk håndbaken over de tårevåte øynene.

Petter trakk på seg ei jakke og rakte Helene en paraply. – Her, denne kan du ta, sa han og holdt døra åpen for henne.

Tilbake på Kløvertun satt moren på kne i gangen ved farens side. Øynene var rødsprengte, og huden rundt var hoven og posete. Sara var ikke å se. Så var hun nok på kjøkkenet, som hun hadde bedt henne om.

– Mor, sa Helene og la hånda på skulderen hennes. – Petter er her.

Moren reiste seg møysommelig. – Baard er død, Petter, sa hun og så på svigersønnen med blanke øyne.

Petter trykket Lovisas hånd. – Kondolerer så mye i sorgen.

Helene skulle til å henge av seg kåpa, men så kom hun på at hun kun hadde på seg nattkjolen under, så hun beholdt den på.

Da doktor William Saastad kom like etter, hadde han den svarte doktorveska med seg. Drengen Truls kom like i hælene på ham. Saastad bøyde seg over Baard. Han åpnet et av øyelokkene hans og stirret inn i øyet. Så tok han pulsen og undersøkte ham. – Det er ingen tvil om at herr Helland er død, sa han deretter. Ansiktet hans var falt i alvorlige folder. – Jeg kondolerer så mye til familien.

Det kom et lite hikst fra Lovisa. Helene holdt armen om moren.

– La oss bære Baard inn i senga på kammerset, sa Saastad og vinket på Petter at han skulle hjelpe til.

I det samme gikk døra opp bak dem, og der sto Elise og Isak. De var andpustne etter å ha løpt fra prestehuset. Isak hjalp med å få Baard inn på kammerset, mens Elise stilte seg ved siden av Helene.

Elise stirret på blodet på gulvet og hikstet til.

– Kan du vaske bort blodflekkene, Elise? spurte Helene.

– Jeg makter ikke, sa Elise, – jeg er så kvalm.

– Så får jeg gjøre det selv, sa Helene. – Men da kan du ta Sara med deg ovenpå. Prøv å få henne til å legge seg. Og hun trenger nok trøst, stakkar.

Elise samlet skjørtet og hastet opp trappa, mens Helene gikk for å finne bøtte, grønnsåpe og skureklut.

Helene lå på kne i gangen og skrubbet bort blod fra gulvplankene. Hun grøsset. Det var så uvirkelig at faren hadde falt ned trappa og nå var død. Hun gikk utenfor og helte ut vannet, og satte fra seg bøtta og skurekosten. Deretter gikk hun ovenpå. Begge søstrene satt på sengekanten, men spratt opp straks hun kom inn. – Det er best om dere legger dere, sa Helene. – Du kan sove her med oss i natt, Sara, sa hun.

– Hva med deg, Helene? Du skal vel sove, du også? spurte Sara.

– Jeg kommer om en liten stund, forsikret hun, og gjorde tegn til Elise at hun skulle ta seg av Sara.

Da Helene gikk ned igjen, kom Petter, Isak og doktor Saastad ut fra kammerset. Moren, som satt på en krakk i gangen, reiste seg. Hun var sterkt preget av ektemannens død, var blek og hadde mørke ringer under øynene.

– Baard får ligge på kammerset til i morgen, sa William Saastad. – Så kan dere vaske og stelle ham da. Etterpå vil han bli lagt i ei kiste, og det beste er om han blir liggende i fjøset frem til begravelsen.

Isak stilte seg ved siden av Lovisa og grep hånda hennes. – I morgen holder vi en minnestund for Baard, sa han og vendte deretter blikket mot Helene. – Du får se til søstrene dine nå. Dere får finne trøst i hverandre.

– Jeg gav moren din sovedråper, Helene, sa William Saastad da han viste seg i kjøkkendøra litt senere. – Lovisa kommer nok til å sove gjennom natta nå. Vel, da er det ikke stort mer jeg kan bistå med, fortsatte Saastad. – Farvel så lenge, og er det noe, vet dere hvor dere finner meg.

– Takk, sa Helene. Hun orket ikke å følge ham ut.

Etter at både doktoren og Isak var dratt, stilte Helene seg ved kjøkkenvinduet og holdt armene rundt seg selv. Hun hadde vært ovenpå for litt siden og sett til søstrene, de sov begge to. Men selv greide hun ikke å falle til ro. Ute var det blitt natt. Bak seg hørte hun Petter komme inn i rommet.

– Jeg må dra til Kviteseid i morgen tidlig og få gitt Einar beskjed, sa Helene tungt.

– Jeg kan dra, sa Petter og la hånda på skulderen hennes. – Det er best at du er her hjemme sammen med Lovisa og søstrene dine.

Helene snudde seg og så på ham. – Orker du det, da?

– Det er klart jeg gjør. Jeg kommer tidlig og saler på Borken.

– Takk, Petter. Du er snill.

– Det skulle bare mangle, sa han og trakk til seg neven. – Prøv å få deg litt søvn nå, sa han og skulle til å gå.

– Vent litt, Petter, sa Helene.

– Ja? Han snudde seg mot henne.

– Hvordan står det til med deg og familien etter pågripelsen av Ulvar?

Han dro neven over kjaken. – Mor tar det tungt, ja far også, selvsagt. De er jo sjokkerte over at Ulvar ble arrestert. I morgen får vi nok rede på hvorfor Einar pågrep ham.

– Ja. Og hva sier Petra?

Petter dro fingrene gjennom håret. – Hun har knapt sagt et ord siden Ulvar ble fraktet bort i lensmannsvogna.

– Det er godt at moren din er hjemme fra sykehuset i Skien, fortsatte Helene. – Er Elna frisk igjen nå? Hun måtte snakke om noe annet enn faren og Ulvar.

– Mor har jo vært veldig dårlig. Legene i Skien fant en cyste i magen hennes, men den er fjernet. Så de klarte å redde henne. Hun er fortsatt litt svak, men blir bedre for hver dag som går.

– Så godt å høre.

Da Petter var gått hjem, kjente Helene en tung tristhet synke innover seg.  Det var blitt langt over midnatt da hun tuslet ovenpå. Elise rørte urolig på seg og mumlet noe i søvne. Helene skrudde ned veken på oljelampa og krøp dødstrøtt under dyna. Hun la seg godt til rette på puta og forsøkte å sove, men det var vanskelig etter det som hadde hendt. Tenk at faren var død, det var mest ikke til å tro! Fallet ned trappa hadde kommet som et sjokk på dem alle. I morgen skulle det holdes minnestund, det var vanlig dagen etter et dødsfall. Petter skulle varsle grannene om ulykken, og det kom til å bli en lang og travel dag.

– Herre, gi meg styrke til å komme gjennom morgendagen, ba hun stille. Hun håpet at Einar ville komme, for hun trengte styrken hans nå. Gråten kom plutselig, uten forvarsel. Hun boret ansiktet ned i puta og hulket så lavt hun klarte.

